Temeljem Programa poticanja zapošljavanja na području Grada Nove Gradiške klasa: 023-05/17-04/08 urbroj: 2178/15-02-17-01 od 03.04.2017. i članka 60. Statuta Grada Nove Gradiške ("Novogradiški glasnik", broj 04/13-pročišćeni tekst), GRADONAČELNIK GRADA NOVE GRADIŠKEobjavljuje

# JAVNI POZIV

# za Program poticanja zapošljavanja na području Grada Nove Gradiške

1. PREDMET JAVNOG POZIVA

Predmet ovoga Javnog poziva je prikupljanje Zahtjeva za dodjelu potpora za poticanje zapošljavanja i pokretanje gospodarske aktivnosti, sukladno Programu poticanja zapošljavanja na području Grada Nove Gradiške (u daljnjem tekstu: Program).

Potpora iz prethodnog stavka podrazumijeva nepovratna financijska sredstva odobrena iz Proračuna Grada Nove Gradiške za 2017. poduzetnicima na području Grada Nove Gradiške.

Potpore iz ovog Javnog poziva dodjeljuju se sukladno pravilima sadržanim u Uredbi Komisije EU br. 1407/2013 od 18.prosinac 2013.godine o primjeni članka 107. i 108. Ugovora o funkcioniranju EU na deminis potpore (Službeni list EU L 352/1).

1. KORISNICI KOJIMA JE JAVNI POZIV NAMJENJEN I UVJETI ZA PODNOŠENJE ZAHTJEVA

Korisnici sredstava potpore su subjekti malog gospodarstva definirani Zakonom o poticanju razvoja malog gospodarstva ("Narodne novine", broj 29/02, 63/07, 53/12, 56/13 i 121/16) a svrstavaju se u mikro i male subjekte malog gospodarstva, koji su u cijelosti u privatnom vlasništvu i čije je sjedište, odnosno prebivalište na području Grada, a bave se proizvodnim djelatnostima te zapošljavaju nezaposlenu osobu sa područja Grada Nove Gradiške te oni koji nisu u radnom odnosu kod drugih poslodavaca, a koji su u 2017. započeli ili će započeti obavljanje registrirane djelatnosti

Zahtjev mogu podnijeti korisnici iz prethodnoga stavka koji ni po jednoj osnovi nisu dužnici prema Gradu, zaposlenicima i koji nemaju evidentiran dug po osnovi javnih davanja o kojima službenu evidenciju vodi Porezna uprava sukladno kriterijima članka 7. Programa.

Od prava na potpore izuzeta su javna poduzeća, trgovačka društva i ustanove kojima su Republika Hrvatska, Grad Nova Gradiška i Brodsko-posavska županija osnivači ili imaju vlasničke udjele u temeljnom kapitalu.

Prava na potporu nemaju poduzetnici nad kojima je otvoren stečaj ili su u postupku likvidacije.

1. IZNOS POTPORE I NAMJENA

Sredstva poticaja za zapošljavanje nezaposlenih osoba- jednokratno do najviše 5 novozaposlenih osoba po pojedinom podnositelju Zahtjeva:

* 7.500,00 kuna za jednu novozaposlenu osobu sa stupnjem obrazovanja VŠS i VSS i/ili prvostupnik/baccalaureus i mag. struke na radnom mjestu VŠS ili VSS struke,
* 5.500.00 kuna za jednu novozaposlenu sa stupnjem obrazovanja SSS, VKV i KV na radnom mjestu SSS, VKV i KV struke i
* 3.500,00 kuna za jednu novozaposlenu osobu sa stupnjem obrazovanja NKV i bez zanimanja.

Sredstva poticaja za početak obavljanja registrirane djelatnosti ito:

* jednokratni poticaj u iznosu do 3.000,00 kn (administartivni troškovi/upis u registar, izrada pečata,obrtnica, troškovi javnog bilježnika, izrada mrežne stranice i vizualnog identiteta i sl.)
* ili do 50% troškova a najviše do 10.000,00 kn (nabava informatičke opreme, adaptacija i prilagodba prostora za obavljanje djelatnosti i opreme)

1. POTREBNA DOKUMENTACIJA

Potpore se odobravaju temeljem podnesenih Zahtjeva za dodjelu potpora na propisanom obrascu uz slijedeću dokumentaciju:

Uz zahtjev za dodjelu poticaja za zapošljavanje potrebno je priložiti:

* Popunjen obrazac Zahtjeva,
* Izvadak o upisu u odgovarajući registar sa vidljivim sjedištem/prebivalištem podnositelja zahtjeva,
* Izjavu o korištenim potporama male vrijednosti
* Presliku Ugovora o radu s novozaposlenom osobom (jednom ili više njih),
* Preslika osobne iskaznice (obostrano) ili potvrda o prebivalištu za novozaposlenu osobu,
* Izjavu o broju stalno zaposlenih osoba,
* Izjavu da su podmirene sve obveze prema zaposlenicima,
* Izjavu da će se zadržati postojeći broj zaposlenih najmanje 12 mjeseci od dana zaključenog Ugovora s novozaposlenom osobom za koju je podnesen zahtjev za sufinanciranje,
* Dokaz da je novozaposlena osoba bila na Evidenciji nezaposlenih osoba u HZZ, Područni ured Slavonski Brod, Ispostava Nova Gradiška.
* Dokaz da su izmirene sve financijske obveze prema Gradu.
* Potvrdu Porezne uprave o nepostojanju duga na ime javnih davanja ne starija od 30 dana od dana podnošenja zahtjeva ili potvrdu Porezne uprave o postojanju duga na ime javnih davanja iz koje je razvidno da je odobrena obročna otplata duga ili odgoda naplate,

Uz zahtjev za dodjelu poticaja za početak obavljanja registrirane djelatnosti potrebno je priložiti:

* Popunjen obrazac Zahtjeva,
* Izvadak o upisu u odgovarajući registar sa vidljivim sjedištem/prebivalištem podnositelja zahtjeva,
* Izjavu o korištenim potporama male vrijednosti,
* Preslika računa i dokaza o uplati računa za nastali prihvatljivi trošak pri pokretanju gospodarske aktivnosti
* Potvrdu Porezne uprave o nepostojanju duga na ime javnih davanja ne starija od 30 dana od dana podnošenja zahtjeva ili potvrdu Porezne uprave o postojanju duga na ime javnih davanja iz koje je razvidno da je odobrena obročna otplata duga ili odgoda naplate,
* Obrazac prijave na Hrvatski zavod za mirovinsko osiguranje,
* Dokaz da su izmirene sve financijske obveze prema Gradu.
* Preslika žiro računa/IBAN.

1. PODNOŠENJE ZAHTJEVA I ROKOVI

Zahtjev za dodjelu bespovratne potpore podnosi se putem propisanog obrasca. Uz ispunjeni obrazac obavezno se podnosi i tražena dokumentacija.

Zahtjevi s propisanom dokumentacijom predaju se osobno ili poštom na adresu: Grad Nova Gradiška, Upravni odjel za gospodarstvo, Trg kralja Tomislava 1, s naznakom „Zahtjev za dodjelu potpore –zapošljavanje“.

Nepotpuni zahtjevi neće se razmatrati.

Obrazac zahtjeva i obrazac o korištenim potporama male vrijednosti te predmetni Javni poziv mogu se preuzeti na službenoj stranici Grada [www.novagradiska.hr](http://www.novagradiska.hr). Ostale informacije mogu se zatražiti na broj telefona 366-095.

Zahtjevi se obrađuju te se o njima odlučuje redosljedom zaprimanja.

Odluku o dodjeli potpore donosi Gradonačelnik Grada Nove Gradiške uz prethodno mišljenje nadležnog Povjerenstva u roku od 15 dana od dana dostave mišljenja Povjerenstva, odnosno najkasnije u roku od 30 dana od dana podnošenja zahtjeva.

Poduzetnicima kojima budu odobrena bespovratna sredstva, dužni su potpisati Ugovor o dodjeli potpora za zapošljavanje ili za sufinanciranju troškova za početak obavljanja registrirane djelatnosti.

Javni poziv je otvoren danom objave na službenoj web stranici Grada i traje do iskorištenja sredstava.

**REPUBLIKA HRVATSKA**

**BRODSKO-POSAVSKA ŽUPANIJA**

**GRAD NOVA GRADIŠKA**

**GRADONAČELNIK**

Klasa:023-05/17-04/08

Urbroj:2176/15-02-17-02

Nova Gradiška,04.04.2017.

**GRADONAČELNIK**

Vinko Grgić, dipl.ing.arh.